Celkom určite je medzi vami veľké množstvo fanúšikov legendárneho offroadu Humvee. A určite by sa v tejto skupine našli aj takí, ktorých obľúbenou detskou kratochvíľou bolo stavanie lega.
AM General teraz prichádza s možnosťou, ktorú by mohli oceniť obe skupiny ľudí. Za cenu 59 995 USD je totiž možné objednať si kompletný kit, z ktorého si môžete postaviť svoje vlastné Humvee. Bohužiaľ, táto skladačka neobsahuje motor a jeho výber tak AM necháva na fantázii a preferenciách budúcich majiteľov. Humvee C – Series kit sa skladá z hliníkovej karosérie, ktorej dvere a strecha sú pokryté odolným plátnom. Samotná karoséria môže byť v khaki, zelenom či pieskovom farebnom prevedení a pojme celkom štyroch pasažierov.
Medzi prvky príplatkovej výbavy patrí napríklad centrálny systém dofukovania kolies, navijak, vyhrievané čelné sklo či diferenciály Eaton ELocker.
Ak si svoje Humvee C – Series kit objednáte už dnes, tak vedzte, že pod vianočným stromčekom si ho ešte poskladať nestihnete. Prvé kusy by sa k svojim majiteľom totiž mali dostať až na jar.